钦定古今图书集成/明伦汇编/氏族典/第094卷 > 《廖用贤尚友录》 > 苏秦
## 钦定古今图书集成/明伦汇编/氏族典/第094卷 > 《廖用贤尚友录》 > 苏秦

按《史记苏秦传》：“苏秦者，东周雒阳人。东事师于齐，而
习之于鬼谷先生。出游数岁，大困而归，兄弟嫂妹妻
妾窃皆笑之。苏秦闻之而惭，自伤，乃闭室不出，出其
书遍观之，得《周书》阴符，伏而读之。期年，以出揣摩曰：
‘此可以说当世之君矣’。求说周显王，显王左右素习，
知苏秦，皆少之，弗信，乃西至秦。秦孝公卒，说惠王，弗”
用，乃东之赵。赵肃侯令其弟成为相，号奉阳君。奉阳
君弗说之，去游燕，岁馀，而后得见说燕文侯。文侯于
是资苏秦车马金帛以至赵，而奉阳君已死，即因说
赵肃侯。赵王乃饰车百乘，黄金千镒，白璧百双，锦绣
千纯，以约诸侯。于是说韩宣惠王，又说魏襄王，东说
齐宣王，西南说楚威王，六国从合而“并力焉。”苏秦为
从约长，并相六国。北报赵王，乃行过雒阳，车骑辎重，
诸侯各发使送之甚众，拟于王者。周显王闻之恐惧，
除道使人郊劳苏秦之昆弟妻嫂，侧目不敢仰视，俯
伏侍取食。苏秦既约六国从亲归赵，赵肃侯封为武
安君，乃投从约书于秦。秦兵不敢窥函谷关十五年。
其后秦使犀首欺齐魏，齐、魏伐赵，赵王让苏秦。苏秦
恐，请使燕报齐。苏秦去赵而从约皆解。是岁，燕易王
初立，齐宣王因燕丧伐燕，取十城。易王谓苏秦曰：“往
日先生至燕，而先王资先生见赵，遂约六国从今齐
先伐赵，次至燕，以先生之故，为天下笑。先生能为燕
得侵地乎？”苏秦大惭曰：“请为王取之。”苏秦见齐王，齐
王乃归燕之十城。人有毁苏秦者，苏秦恐得罪归，复
就故官，易王母，与苏秦私通。燕王知之而事之加厚。
苏秦恐诛，乃说燕王曰：“臣居燕不能使燕重，而在齐
则燕必重。”燕王曰：“惟先生之所为。”于是详为得罪于
燕而亡走齐，齐宣王以为客卿。齐宣王卒，湣王即位，
说湣王厚葬以明孝，高宫室、大苑囿以明得意，欲破
敝齐而为燕。燕易王卒，燕哙立为王。其后齐大夫多
与苏秦争宠者，而使人刺苏秦，不死，殊而走。齐王使
人求贼，不得。苏秦且死，乃谓齐王曰：“臣即死，车裂臣
以徇于市，曰‘苏秦为燕作乱于齐，如此则臣之贼必
得矣’。”于是如其言，而杀苏秦者果自出，齐王因而诛
之。